“เน็ตเบย์” เตรียมเสนอขายหุ้น IPO 40 ล้านหุ้น พร้อมเข้า mai มิ.ย.นี้
"เน็ตเบย์" ผู้นำการพัฒนาผลิตภัณฑ์ซอฟท์แวร์และบริการด้าน e-Logistic ครบวงจร เตรียมเสนอขายหุ้น IPO จำนวน 40 ล้านหุ้น พร้อมเข้าตลาด mai ในเดือน มิ.ย.นี้ โดยมี บล.เมย์แบงก์ กิมเอ็ง (ประเทศไทย) เป็นที่ปรึกษาทางการเงิน-ผู้จัดการการจัดจำหน่าย
23 พ.ค. 2559

บริษัท เน็ตเบย์ จำกัด (มหาชน) เตรียมเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จำนวน 40 ล้านหุ้น หลังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติแบบคำขอนุญาตเสนอขายหลักทรัพย์และแบบแสดงรายการข้อมูล (ไฟลิ่ง) คาดพร้อมนำเข้าจดทะเบียนในตลาดหลักทรัพย์ เอ็ม เอ ไอ (mai) เดือน มิ.ย.นี้ โดยมี บล.เมย์แบงก์ กิมเอ็ง (ประเทศไทย)  เป็นที่ปรึกษาทางการเงินและผู้จัดการการจัดจำหน่าย
ทั้งนี้ บริษัท เน็ตเบย จำกัด (มหาชน) เป็นผู้นำการพัฒนาผลิตภัณฑ์ซอฟท์แวร์และบริการด้าน e-Logistic ครบวงจร ที่ช่วยขับเคลื่อนเศรษฐกิจยุคดิจิตอลของไทย ปัจจุบัน มีทุนจดทะเบียน 200 ล้านหุ้น มูลค่าที่ตราไว้ (พาร์) หุ้นละ 1 บาท เป็นทุนจดทะเบียนที่ชำระแล้ว 160 ล้านหุ้น มีวัตถุประสงค์จะนำเงินที่ระดมทุนได้ในครั้งนี้ไปใช้ในการขยายธุรกิจและเป็นเงินทุนหมุนเวียน